ग्वालियर में पत्ते में परोसते हैं इंदौरी पोहा; 11 साल में कई ब्रांच और 'शोरूम' खड़ा किया
अभिनेता कार्तिक आर्यन, WWE रेसलर सौरभ भी हैं पोहा के दीवाने, पत्ते में परोसना बनाता है खास
जायका एमपी का में आज बात ग्वालियर के पनवाड़ी पोहा सेंटर की। खास है कि इसके मालिक कभी इंदौर नहीं गए, लेकिन ग्वालियर में इंदौरी पोहा बेच रहे हैं। यहां एक बार जो भी शख्स पोहा खा लेता है, वह इसका स्वाद नहीं भूलता। बॉलीवुड एक्टर कार्तिक आर्यन और एक्ट्रेस कृति सेनन भी यहां के पोहे की तारीफ कर चुके हैं।
ग्वालियर में जब 'लुका-छुपी' मूवी की शूटिंग हुई थी, तब कार्तिक और कृति ने यहीं के पोहे को सबसे ज्यादा पसंद किया था। खासतौर से वे पोहा खाने शॉप पर पहुंचे थे। सेट के लिए रोजाना यहां से पोहा पार्सल होता था। यही नहीं, WWE रेसलर सौरभ गुर्जर भी यहां के पोहे के दीवाने हैं। वे जब भी ग्वालियर आते हैं, पनवाड़ी स्टाइल पोहा खाते हैं। आसपास के शहरों जैसे मुरैना, धौलपुर व आगरा से यहां लोग सिर्फ पोहा-जलेबी का नाश्ता करने आते हैं।
जब पनवाड़ी के पोहे का इतना बखान हो रहा है, तो जानना जरूरी हो जाता है कि आखिर इसमें ऐसा खास क्या है? चलिए, जानते हैं पनवाड़ी पोहे की खासियत।
साल 2012 में शुरू हुआ पनवाड़ी पोहा
पनवाड़ी पोहा सेंटर के संचालक सोनू चौरसिया ने दैनिक भास्कर को बताया कि साल 2012 में मन में ख्याल आया कि पोहा तो कई लोग खिला रहे हैं, लेकिन इंदौर के पोहे जैसा टेस्ट कोई नहीं दे पाया। इसके बाद सोनू ने एक कार्ट (हाथ ठेला) इंदरगंज चौराहा पर शुरू किया। सोनू जानते थे कि उनका पोहा लोगों तक पहुंचाने के लिए कुछ नया और खास करना पड़ेगा। अव्वल तो उन्होंने स्टाइलिश ठेला बनवाया। डिस्पोजल प्लेट की जगह पत्ते के दोने में पोहा सर्व किया। यही नहीं, पार्सल भी पत्ते के दोने में करते हैं, जो अभी तक कोई नहीं करता था। इससे पोहा लंबे समय तक फ्रेश बना रहता है। पत्ते का स्वाद भी उसमें आ जाता है।
सोनू चौरसिया ने बताया कि उन्होंने 7वीं तक पढ़ाई की है। परिवार में माता-पिता और भाई-बहन भी हैं। वे घर में सबसे बड़े हैं, इसलिए परिवार की जिम्मेदारी भी उन पर है। बचपन से ही अपना कुछ करने का मन था, इसलिए यह काम चुना। पोहे में ही हाथ आजमाने को लेकर कहते हैं- पोहा हल्का और टेस्टी नाश्ता है। यह ऐसा नाश्ता है, जिसकी डिमांड हर सीजन में रहती है। हालांकि, हर दिन कितना पोहा वह सेल कर देते हैं, इसे लेकर तो कुछ नहीं बताया, लेकिन पड़ोसी दुकानदारों ने बताया कि एक हजार से 1500 दोने रोजाना सेल कर देते हैं। वे कहते हैं- पूरा मसाला घर पर ही तैयार करते हैं। खड़े मसाले लाकर घर पर उनको कूटकर फिर पीसते हैं। हालांकि मसाले कौन-कौन से उपयोग में लेते हैं, इस बारे में पूछने पर वे बात को टाल गए।
11 साल में कई ब्रांच और पोहा 'शोरूम' खड़ा कर किया
पनवाड़ी पोहा ने साल 2012 में शहर के लोगों को एक खट्‌टे, मीठे और नमकीन पोहे का टेस्ट दिया। कुछ ही दिन में उनके पोहा का जादू सिर चढ़कर बोलने लगा। फिर क्या था, तरक्की की ऐसी सीढ़ी चढ़ी कि आसपास वाले देखते रह गए। शहर में कई जगह पनवाड़ी पोहा की ब्रांच मिल जाएगी। इसके अलावा, इंदरगंज चौराहा पर दो मंजिल नाश्ते का शोरूम खड़ा कर दिया। यहां सुबह व शाम पोहा मिलता है। इसके अलावा, साबूदाना खिचड़ी, स्प्राउट नाश्ता सहित अन्य हेल्दी ब्रेक फास्ट आइटम मिलते हैं। 11 साल से पनवाड़ी सेंटर पर एक जैसे स्वाद का पोहा मिल रहा है।
फिल्मी हस्तियां, WWE के रेसलर भी हैं फैन
पनवाड़ी पोहा के संचालक सोनू बताते हैं कि बॉलीवुड अभिनेता कार्तिक आर्यन को भी पनवाडी के पोहा बेहद पसंद हैं। जब वे ग्वालियर आते हैं, यहां जरूर पहुंचते हैं। साल 2018 में जब कार्तिक आर्यन और कृति सेनन की फिल्म लुका छुपी की शूटिंग ग्वालियर फोर्ट पर हो रही थी, तो कार्तिक आर्यन पोहा खाने के लिए यहां आए थे। इसके बाद जब शूटिंग चली रोज 30 से 40 लोगों का पोहा पार्सल कर मंगाया जाता था, इसलिए पनवाड़ी पोहा को लोग लुका-छुपी वाले पोहा भी कहते हैं। इसके अलावा, WWE (वर्ल्ड रेसलिंग एंटरटेंमेंट) के रेसलर सौरभ गुर्जर भी पनवाड़ी पोहा के दीवाने हैं। जब भी ग्वालियर आते हैं, तो पोहा खाए बिना नहीं जाते।
पत्ते में पोहा बना देता है और स्वादिष्ट
पनवाड़ी पोहा सेंटर पर पत्ते के बने दोने में पोहा सर्व करना भी उनको खास बनाता है। पलाश के पत्ते समेत अन्य कई तरह के पत्ते से बने दोने में पोहा बेहद स्वादिष्ट हो जाता है। कहा जाता है कि पलाश के पत्ते से बने दोना या पत्तल में कुछ भी खाने से बीमारियों से बचाव होता है।
पोहे से प्यार है शहर को 
सोनू का कहना है कि ग्वालियर में सबसे अधिक लोकप्रिय नाश्ता पोहा ही है। कुछ लोग इसके साथ जलेबी भी खाना पसंद करते हैं। 2012 में एक सामान्य सी स्टाल से शुरुआत की थी, लेकिन अब कंपू, लश्कर और नाका चंद्रबदनी सहित तीन से चार अलग-अलग स्टॉल चल रहे हैं। प्रयास है जल्द ही अन्य क्षेत्रों मे भी लोगों को इस पोहे का स्वाद चखाने के लिए आउटलेट खोलेंगे।
दोने में पोहा खाना सेहत के लिए फायदेमंद
दोने में पोहा सर्व करने के संबंध में डॉक्टर पंकज कुमार का कहना है कि वैसे तो पत्ते से सीधा फायदा नहीं होता, लेकिन यह नेचर फ्रेंडली होता है। साथ ही, कागज में पोहा खाने से स्याही (इंक), कलर शरीर के लिए हानिकारक होते हैं, इसलिए यह पत्ता ज्यादा उपयोगी है।
ये भी पढ़ें...
संत ने कहा था-नौकरी नहीं लगेगी तो गुजिया बनाने लगे
टीकमगढ़ जिले में कई बुंदेली व्यंजन मशहूर हैं। जिले के पर्यटन स्थलों पर देसी-विदेशी सैलानियों के लिए बुंदेलखंडी व्यंजन परोसे जाते हैं, लेकिन तिवारी जी की मावा और ड्राय फ्रूट से बनी गुजिया कुछ खास है। बड़ी संख्या में लोग इसके दीवाने हैं। गुजिया खरीदने के लिए हर दिन दुकान पर लोगों की भीड़ लगी रहती है। पूरी खबर पढ़ने के लिए यहां क्लिक करें...
इस खीर को खाने CM शिवराज स्कूटर से आते थे 
रायसेन स्थित माना ढाबा की खीर का नाम सुनकर ही लोगों के मुंह में पानी आ जाता है। यह वही खीर है, जिसके मुरीद सीएम शिवराज सिंह चौहान भी हैं। वे भी खीर खाने के लिए स्कूटर से ढाबे पर आते थे। यही नहीं, पूर्व सीएम बाबूलाल गौर भी इस खीर के दीवाने थे। रायसेन जिले के प्रभारी मंत्री रहते हुए जब भी वे रायसेन आए, बिना खीर खाए नहीं लौटे। आज भी भोपाल के कई लोग सिर्फ ढाबे पर खीर खाने आते हैं। सबसे ज्यादा भीड़ गुरुवार, शनिवार और रविवार को होती है। इन तीन दिनों में लोगों को खीर खाने के लिए लाइन तक में लगना पड़ता है। पूरी खबर यहां पढ़ें
इंदौर के खोपरा पेटिस के नेता-सेलेब्रिटी भी दीवाने
आज हम जायका में इंदौर के फेमस विजय चाट हाउस के आलू-खोपरा पेटिस के बारे में बताएंगे। यह इंदौरियों को पता है कि 54 सालों से एक जैसा स्वाद दे रहे गुजरात के ठाकर परिवार ने पेटिस की शुरुआत बटला मसाला से की थी। यानी वे पेटिस में खोपरा-ड्रायफ्रूट की जगह मटर का बना मसाला डालते थे। इसे जनता पेटिस नाम दिया था, लेकिन इंदौरियों ने मटर की जगह खोपरा पेटिस को ज्यादा पसंद किया। पूरी खबर यहां पढ़ें